Illum il-Kummissjoni Ewropea adottat Pakkett ġdid dwar il-Finanzi Diġitali, li jinkludi Strateġiji dwar il-Finanzi Diġitali u l-Pagamenti bl-Imnut u proposti leġiżlattivi dwar il-kriptoassi u r-reżiljenza diġitali. Il-pakkett tal-lum se jagħti spinta lill-kompetittività u lill-innovazzjoni tal-Ewropa fis-settur finanzjarju, u b'hekk iwitti t-triq biex l-Ewropa ssir entità li tistabbilixxi l-istandards dinjin. Dan se jagħti lill-konsumaturi aktar għażla u opportunitajiet fis-servizzi finanzjarji u fil-pagamenti moderni, filwaqt li fl-istess ħin jiżgura l-protezzjoni tal-konsumatur u l-istabbiltà finanzjarja. Il-miżuri tal-lum se jkunu kruċjali biex jappoġġjaw l-irkupru ekonomiku tal-UE peress li se jiftħu modi ġodda ta' kif il-finanzjament jiġi dirett lejn in-negozji tal-Ewropa, filwaqt li se jkollhom ukoll rwol ewlieni fl-iżvilupp tal-Patt Ekoloġiku Ewropew u fl-Istrateġija Industrijali ġdida għall-Ewropa. Billi tagħmel ir-regoli aktar sikuri u aktar diġitali għall-konsumaturi, il-Kummissjoni għandha l-għan li tagħti spinta lill-innovazzjoni responsabbli fis-settur finanzjarju tal-UE, speċjalment għal negozji ġodda diġitali innovattivi ħafna, filwaqt li tnaqqas kwalunkwe riskju potenzjali, b'rabta mal-protezzjoni tal-investitur, tal-ħasil tal-flus u taċ-ċiberkriminalità. Valdis Dombrovskis, il-Viċi President Eżekuttiv għal Ekonomija għas-servizz tan-Nies, qal: “Il-futur tal-finanzi huwa diġitali. Matul il-lockdown rajna kif in-nies kellhom aċċess għas-servizzi finanzjarji bis-saħħa tat-teknoloġiji diġitali bħas-servizzi bankarji online. It-teknoloġija għandha ħafna aktar x'toffri lill-konsumaturi u lin-negozji u għandna nħaddnu t-trasformazzjoni diġitali b'mod proattiv, filwaqt li nimmitigaw kwalunkwe riskju potenzjali. Il-pakkett tal-lum għandu l-għan li jagħmel hekk. Suq uniku diġitali innovattiv għall-finanzi se jkun ta' benefiċċju għall-Ewropej u se jkun kruċjali għall-irkupru ekonomiku tal-Ewropa billi joffri prodotti finanzjarji aħjar għall-konsumaturi u jiftaħ kanali ġodda ta' finanzjament għall-kumpaniji.” Il-Pakkett dwar il-Finanzi Diġitali tal-lum jikkonsisti minn Strateġija dwar il-Finanzi Diġitali, Strateġija dwar il-Pagamenti bl-Imnut, proposti leġiżlattivi għal qafas regolatorju tal-UE dwar il-kriptoassi, u proposti għal qafas regolatorju tal-UE dwar ir-reżiljenza operazzjonali diġitali. Pakkett dwar il-Finanzi Diġitali: Lejn spazju Ewropew tad-data finanzjarja — modi ġodda ta' kif il-finanzjament jiġi dirett lejn l-SMEs — prodotti finanzjarji aħjar għall-konsumaturi L-għan tal-Istrateġija dwar il-Finanzi Diġitali tal-lum huwa li s-servizzi finanzjarji tal-Ewropa jsiru aktar diġitali u li jiġu stimulati l-innovazzjoni u l-kompetizzjoni responsabbli fost il-fornituri tas-servizzi finanzjarji fl-UE. Dan se jnaqqas il-frammentazzjoni fis-suq uniku diġitali, sabiex il-konsumaturi jkun jista' jkollhom aċċess għal prodotti finanzjarji bejn il-fruntieri u biex in-negozji ġodda tal-Fintech jespandu u jikbru. Se jiżgura li r-regoli tas-servizzi finanzjarji tal-UE jkunu adattati għall-era diġitali, għal applikazzjonijiet bħall-intelliġenza artifiċjali u l-blockchain. Fil-qalba tal-istrateġija tal-lum hemm ukoll il-ġestjoni tad-data. F'konformità mal-Istrateġija usa' tal-Kummissjoni għad-Data, l-għan tal-miżuri tal-lum huwa li jippromwovi l-kondiviżjoni tad-data u l-finanzi miftuħa, filwaqt li jinżammu l-istandards għoljin ħafna tal-UE dwar il-privatezza u l-protezzjoni tad-data. Fl-aħħar, l-istrateġija għandha l-għan li tiżgura kundizzjonijiet ekwi fost il-fornituri tas-servizzi finanzjarji, kemm jekk ikunu banek tradizzjonali jew kumpaniji tat-teknoloġija: l-istess attività, l-istess riskji, l-istess regoli. Srateġija dwar il-Pgamenti bl-Imnut: pagamenti moderni u kosteffettivi L-istrateġija tal-lum għandha l-għan li twassal għal servizzi ta' pagamenti sikuri, rapidi u affidabbli għaċ-ċittadini u għan-negozji Ewropej. Se tagħmilha aktar faċli għall-konsumaturi biex iħallsu fil-ħwienet u jagħmlu tranżazzjonijiet marbuta mal-kummerċ elettroniku b'mod sikur u konvenjenti. Se taħdem biex toħloq fl-UE sistema ta' pagamenti bl-imnut kompletament integrata, inklużi soluzzjonijiet ta' pagamenti transfruntiera istantanji. Dan se jiffaċilita l-pagamenti fl-euro bejn l-UE u ġurisdizzjonijiet oħra. Se jippromwovi l-ħolqien ta' soluzzjonijiet lokali u pan-Ewropej għall-pagamenti. Proposti leġiżlattivi dwar il-kriptoassi: naħtfu l-opportunitajiet u nimmitigaw ir-riskji Illum il-Kummissjoni pproponiet għall-ewwel darba leġiżlazzjoni ġdida dwar il-kriptoassi (rappreżentazzjoni diġitali ta' valuri jew drittijiet li jistgħu jinħażnu u jiġu nnegozjati elettronikament). Ir-“Regolament dwar is-Swieq fil-Kriptoassi” (MiCA) se jagħti spinta lill-innovazzjoni filwaqt li jippreserva l-istabbiltà finanzjarja u jipproteġi lill-investituri mir-riskji. Dan se jipprovdi ċarezza u ċertezza legali għall-emittenti u l-fornituri tal-kriptoassi. Ir-regoli l-ġodda se jippermettu lill-operaturi awtorizzati f'wieħed mill-Istati Membri jipprovdu s-servizzi tagħhom madwar l-UE kollha (“passaportar”). Is-salvagwardji jinkludu rekwiżiti kapitali, kustodja tal-assi, proċedura obbligatorja għall-ilmenti tad-detenturi disponibbli għall-investituri, u drittijiet tal-investitur kontra l-emittenti. L-emittenti ta' kriptoassi sinifikanti garantiti b'assi (l-hekk imsejħa “stablecoins” globali) ikunu soġġetti għal rekwiżiti aktar stretti (pereż. f'termini ta' kapital, drittijiet tal-investituri u superviżjoni). Illum il-Kummissjoni qed tipproponi wkoll reġim pilota għall-infrastrutturi tas-suq li jixtiequ jippruvaw jinnegozjaw u jsaldu tranżazzjonijiet fi strumenti finanzjarji f'forma ta' kriptoassi. Ir-reġim pilota jirrappreżenta l-hekk imsejjaħ approċċ “sandbox” — jew ambjent ikkontrollat — li jippermetti derogi temporanji mir-regoli eżistenti sabiex ir-regolaturi jkunu jistgħu jiksbu l-esperjenza dwar l-użu tat-teknoloġija tar-reġistru distribwit fl-infrastrutturi tas-suq, filwaqt li jiġi żgurat li jkunu jistgħu jittrattaw mar-riskji għall-protezzjoni tal-investituri, mal-integrità tas-suq u mal-istabbiltà finanzjarja. L-intenzjoni hija li l-kumpaniji jkunu jistgħu jittestjaw u jitgħallmu aktar dwar kif ir-regoli eżistenti japplikaw fil-prattika. Proposti leġiżlattivi dwar ir-reżiljenza operazzjonali diġitali: inwaqqfu iċ-ċiberattakki u nsaħħu s-sorveljanza tas-servizzi esternalizzati Il-kumpaniji tat-teknoloġija qed isiru dejjem aktar importanti fil-qasam tal-finanzi, kemm bħala fornituri tal-IT għad-ditti finanzjarji, kif ukoll bħala fornituri huma stess ta' servizzi finanzjarji. L-“Att dwar ir-Reżiljenza Operazzjonali Diġitali” (DORA) propost illum għandu l-għan li jiżgura li l-parteċipanti kollha fis-sistema finanzjarja jkollhom is-salvagwardji meħtieġa fis-seħħ biex jimmitigaw l-attakki ċibernetiċi u riskji oħra. Il-leġiżlazzjoni proposta se tesiġi lill-kumpaniji kollha jiżguraw li jkunu jistgħu jifilħu għal kwalunkwe tip ta' interruzzjoni u theddida relatati mat-Teknoloġija tal-Informazzjoni u l-Komunikazzjoni (ICT). Il-proposta tal-lum tintroduċi wkoll qafas ta' sorveljanza għall-fornituri tal-ICT, bħal mhuma l-fornituri tas-servizzi tal-cloud computing. Il-Pakkett dwar il-Finanzi Diġitali tal-lum jibni fuq il-ħidma mwettqa fil-kuntest tal-Pjan ta' Azzjoni tal-FinTech tal-2018 u l-ħidma tal-Parlament Ewropew, tal-Awtoritajiet Superviżorji Ewropej (ASE) u esperti oħra. Waqt it-tħejjija tal-Pakkett dwar il-Finanzi Diġitali, il-Kummissjoni involviet ruħha mal-partijiet ikkonċernati u mal-pubbliku b'ħafna modi. Il-Kummissjoni organizzat avvenimenti ta' Sensibilizzazzjoni dwar il-Finanzi Diġitali, b'sensiela ta' avvenimenti mal-partijiet ikkonċernati fl-Istati Membri u fi Brussell fir-rebbiegħa tal-2020. Il-Kummissjoni organizzat ukoll tliet konsultazzjonijiet pubbliċi biex tiġbor feedback minn firxa wiesgħa ta' partijiet ikkonċernati[1]. Fil-qasam tal-pagamenti bl-imnut, id-Direttiva dwar is-Servizzi ta' Ħlas 2 (PSD2) kienet diġà pass importanti fil-livell leġiżlattiv. Madankollu, il-PSD2 se tiġi rieżaminata fir-raba' kwart tal-2021, u se tiġi aġġustata fejn meħtieġ, sabiex tappoġġa l-implimentazzjoni tal-politiki tal-istrateġija dwar il-pagamenti bl-imnut. Il-Kummissjoni kienet ippubblikat ukoll konsultazzjoni pubblika għal Strateġija dwar il-Pagamenti bl-Imnut għall-UE fl-ewwel semestru tal-2020. Il-Kummissjoni qieset it-tweġibiet għall-konsultazzjoni meta fasslet l-azzjonijiet tal-UE fil-qasam tal-pagamenti bl-imnut. Ħolqa għall-pakkett tal-lum Mistoqsijiet u Tweġibiet Skeda informattiva [1] https://ec.europa.eu/info/consultations/finance-2020-digital-finance-strategy_mt; https://ec.europa.eu/info/consultations/finance-2020-retail-payments-strategy_mt; https://ec.europa.eu/info/sites/info/files/business_economy_euro/banking_and_finance/documents/2019-financial-services-digital-resilience-consultation-document_en.pdf